Mikkel Dencker (DF), 2013-01-18:
I oktober 2009 fik de første danske biler monteret EU-nummerplader.
At disse nummerplader blev indført i Danmark, var desværre et træk, som ikke kom bag på Dansk Folkeparti.
Som bekendt er både den nuværende og den daværende regering overbeviste tilhængere af Den Europæiske Union i dens nuværende udformning, og den trækker ivrigt i retning af yderligere udvikling hen imod Europas Forenede Stater.
Derfor er det heller ikke overraskende, at danske regeringer ligger under for den modedille, der har bredt sig til næsten alle EU-lande, nemlig at sætte EU-flag på bilernes nummerplader.
Til stor ærgrelse for skiftende regeringer har danskerne aldrig været særlig begejstrede for EU, i hvert fald ikke så meget, som politikerne i tilhængerpartierne godt kunne ønske sig.
Det er kommet til udtryk, ved at danskerne flere gange har stemt nej til yderligere udvikling af EU i retning af en europæisk forbundsstat.
Det er derfor nærliggende at drage den konklusion, at den langsigtede strategi bag ideen med at forsyne danske nummerplader med EU-flag er, at den fremtidige udvikling af EU vil glide nemmere ned hos de besværlige vælgere, hvis de vænnes til at kigge på EU-symboler hver eneste dag.
For EU-flaget er og bliver et politisk symbol, og det ligger lige for at betragte beslutningen om at påtrykke EU-flaget på danske nummerplader som en politisk manifestation og som et forsøg på at liste EU-symboler ind i danskernes hverdag ad bagdøren.
Og derfor kan man blot forestille sig, hvad det næste træk mon bliver.
I Dansk Folkeparti finder vi det urimeligt, at danskernes biler på den måde gøres til reklamesøjler for et politisk projekt, og vores holdning bliver ikke mildere af, at man giver den opmærksomme bilejer mulighed for at fravælge EU-flaget på sin nummerplade.
For ganske vist er det på papiret frivilligt, om man vil have en EU-nummerplade eller ej, men reelt favoriseres EU-nummerpladen ikke kun af formelle kanaler, men såmænd også af mange bilforhandlere, som tager valget på vegne af køber.
Eksempelvis har EU-nummerpladen den konkurrencefordel, at den er forsynet med det nationalitetsmærke, som vi diskuterede en del her i løbet af debatten, og som betyder, at bilejerne ikke behøver at købe et DK-skilt, hvis man vil køre i sin bil i udlandet.
Desuden er EU-nummerpladen forsynet med en såkaldt sikkerhedsstribe, som gør den sværere at kopiere end en nummerplade uden EU-flag på.
Den konkurrencefordel fører til, at størstedelen af de nyindregistrerede biler i Danmark, som kører på danske veje, er udstyret med EU-nummerplader, ikke fordi bilisten nødvendigvis er glødende tilhænger af EU og vil bruge sin bil til at gøre reklame for projektet, men måske mere fordi bilforhandleren har valgt for forbrugeren, eller fordi EU-nummerpladen har nogle praktiske fordele, som nummerpladen uden EU-stjerner ikke har.
I Dansk Folkeparti mener vi ikke, at det er rimeligt, at danskerne på den måde bliver påduttet at gøre reklame for et politisk projekt, som de ikke bryder sig om.
Det er baggrunden for, at vi har valgt at fremsætte beslutningsforslaget her, hvormed vi foreslår, at der indføres nummerplader med et dannebrogsflag i stedet for EU-flaget, og som bilejeren helt frit skal kunne vælge på lige fod med EU-nummerpladen.
Dannebrog er i modsætning til EU-flaget et politisk neutralt symbol, som alle danskere vel kan identificere sig med.
Dermed sikrer vi, at danskerne får mulighed for at kunne vælge en nummerplade, hvor nationalitetsmærket indgår, uden at man behøver at gøre sin bil til en brik i promoveringen af Den Europæiske Union.
Til slut skal jeg sige, at jeg gerne vil takke for diskussionen med de ordførere, der har valgt at møde frem her i salen, og jeg vil også gerne takke Liberal Alliance for et godt og nuanceret indlæg og for støtten til beslutningsforslaget her.